Maatietopalvelu

Kyselyvastaus

**Asiakirjan tunnus:** KT1192

**Päivämäärä**: 7.10.2025

**Julkisuus:** Julkinen

**Venäjä /Maasta poistumisen rajoitukset ja laiton rajanylitys rikoslaissa, päivitys**

**Russia / Restrictions on exiting from the country and illegal border crossing in the Criminal Code, update**

Kysymykset

1. Mitä rikoslaissa säädetään laittomasta rajanylityksestä? Mitä laissa säädetään maasta poistumisen rajoituksista?
2. Onko Venäjän kansalaisten tekemistä laittomista rajanylityksistä raportoitu koituneen viranomaisseuraamuksia Venäjällä?

Questions

1. What does the Criminal Code stipulate regarding illegal border crossing? What does the law stipulate regarding restrictions on exiting from the country?
2. Have there been any reports of Russian citizens facing penalties from the authorities in Russia for illegal border crossings?

Kyselyvastaus on osittainen päivitys Maahanmuuttoviraston maatietopalvelun 30.9.2023 julkaisemaan kyselyvastaukseen ”Venäjä / Laiton maasta poistuminen ja paluu Venäjälle.”[[1]](#footnote-1)

# Mitä rikoslaissa säädetään laittomasta rajanylityksestä? Mitä laissa säädetään maasta poistumisen rajoituksista?

Venäjän rikoslain säädöksiä liittyen laittomaan rajanylitykseen on käsitelty Maahanmuuttoviraston maatietopalvelun 30.9.2023 julkaisemassa kyselyvastauksessa. Rangaistuksiin laittomasta rajanylityksestä ei ole tullut muutoksia edellisen kyselyvastauksen julkaisemisen jälkeen. Rikoslain 322. §:n 1. momentin mukaan Venäjän federaation rajan ylittämisestä ilman saapumiseen tai poistumiseen oikeuttavia voimassa olevia asiakirjoja tai ilman Venäjän lainsäädännön mukaisesti myönnettyä asianmukaista lupaa, rangaistaan sakolla, jonka suuruus on enintään 200 000 tuhatta ruplaa (noin 2 030 euroa), tai palkka tai muu tulo enintään 18 kuukauden ajalta tai työsiirtolassa suoritettavalla pakkotyöllä[[2]](#footnote-2) enintään kahden vuoden ajaksi tai vankeudella samaksi ajaksi. Lainkohta koskee tilanteita, kun teossa ei ole sellaisen rikoksen tunnusmerkkejä, joista säädetään rikoslain 283.2. §:ssä[[3]](#footnote-3). Rikoslain 322. §:n 2. momentti koskee ulkomaan kansalaista tai kansalaisuudetonta henkilöä, jonka saapuminen Venäjän federaatioon on kielletty Venäjän lainsäädännön perusteella ja joka on tästä kiellosta tietoinen. Tällaisen henkilön rajanylityksestä hänen saapuessaan maahan on rangaistuksena enintään 300 000 ruplan (noin 3 050 eroa) sakko tai enintään neljän vuoden työsiirtolassa suoritettava pakkotyö tai vankeusrangaistus samaksi ajaksi. Pykälän 3. momentin mukaan pykälän 1.–2. momenttien mukaisista teoista, jotka on tehty ryhmänä ennalta sovitusti tai järjestäytyneen ryhmän toimesta tai väkivaltaa käyttäen tai sillä uhaten, rangaistaan enintään viiden vuoden vankeusrangaistuksella.[[4]](#footnote-4)

Rajan ylittäminen tietoisesti väärennettyjä tai toiselle henkilölle kuuluvia aitoja asiakirjoja käyttämällä tai ilman mitään saapumiseen tai poistumiseen oikeuttavia asiakirjoja käyttämällä, katsotaan rajan ylittämiseksi ilman voimassa olevia asiakirjoja.[[5]](#footnote-5) Edellä mainittua rikoslain 322. §:ää ei sovelleta, jos ulkomaan kansalaiset tai kansalaisuudettomat henkilöt ovat Venäjälle saapuessaan rikkoneet rajanylityksen sääntöjä poliittisen turvapaikan saamiseksi, jos näiden henkilöiden toiminnassa ei ole muuta rikoksen tunnusmerkistöä.[[6]](#footnote-6)

Rikoslain 104.1. §:n perusteella voidaan takavarikoida omaisuutta, jota käytetään tai on tarkoitettu käytettäväksi Venäjän federaation turvallisuutta vastaan suunnatussa toiminnassa. Rikoslain 322. §:n laiton rajanylitys sisältyy näihin tekoihin.[[7]](#footnote-7)

Väliaikainen rajoitus Venäjän federaatiosta poistumiseen

Maahantuloa ja maasta poistumista säätelevän federaatiolain[[8]](#footnote-8) 15 §:n alakohtien 1–8 mukaan Venäjän kansalaisen oikeutta poistua Venäjältä voidaan väliaikaisesti rajoittaa, jos:

1. henkilöllä on ollut pääsy erityisen tärkeisiin tai huippusalaisiin tietoihin[[9]](#footnote-9)
2. henkilö on kutsuttu asepalvelukseen tai lähetetty vaihtoehtoiseen kansalaispalvelukseen - palveluksen suorittamisen loppuun saakka
3. henkilö on rikosprosessilainsäädännön mukaisesti epäiltynä tai syytettynä - kunnes asiassa on annettu päätös, tai tuomio on tullut lainvoimaiseksi
4. henkilö on tuomittu rikoksesta - kunnes rangaistus on suoritettu (pantu täytäntöön) tai henkilö on vapautettu rangaistuksesta
5. henkilö välttelee täyttämästä tuomioistuimen määräämiä velvoitteita – velvoitteiden täyttämiseen tai osapuolten välisen sopimuksen saavuttamiseen asti
6. henkilö on ilmoittanut itsestään tietoisesti vääriä tietoja Venäjän federaatiosta poistumista koskevien asiakirjojen laatimisvaiheessa - kunnes asiakirjoja laativa viranomainen on ratkaissut asian enintään yhden kuukauden kuluessa
7. henkilö työskentelee Venäjän turvallisuuspalvelu FSB:n (федеральная служба безопасности; translit. federalnaja služba bezopasnosti) elimissä - työsopimuksen voimassaoloajan loppuun asti
	1. henkilö on erotettu sotilaspalveluksesta FSB:n elimissä - enintään viiden vuoden ajaksi erottamisesta
8. henkilö on julistettu konkurssiin – kunnes välimiesoikeus on antanut päätöksen konkurssimenettelyn päättämisestä tai keskeyttämisestä[[10]](#footnote-10)

Maahantuloa ja maasta poistumista säätelevän federaatiolain 16. §:n mukaan 15. §:ssä säädetyissä tapauksissa, joissa henkilölle on määrätty väliaikainen rajoitus Venäjän federaatiosta poistumiseen, Venäjän valtion viranomainen (paitsi ensimmäisessä alakohdassa federaatiosubjektien valtiolliset viranomaiset, paikallishallinnon viranomaiset tai rajoituksista päättäneet organisaatiot) antavat (lähettävät) henkilölle tai hänen lailliselle edustajalleen enintään kolmen työpäivän kuluessa päätöksen tekemisestä ilmoituksen, jossa kerrotaan rajoituksen peruste ja kesto, päätöksen päivänmäärä ja rekisteröintinumero, sekä asianomaisen viranomaisen tai organisaation nimi ja osoite. Vaihtoehtoisesti henkilö tai hänen laillinen edustansa tulee tutustuttaa päätökseen allekirjoitusta vastaan.[[11]](#footnote-11)

Maahantuloa ja maasta poistumista säätelevän federaatiolain 15.1. §:n mukaan kutsuntojen piiriin kuuluvat kansalaiset eivät saa poistua Venäjän federaatiosta siitä päivästä lähtien, jona sotilaskomissariaatti on julkaissut heille osoitetun kutsukirjeen lähetettyjen (luovutettujen) kutsukirjeiden rekisterissä (sähköinen kutsuntarekisteri (ven. реестр повесток; translit. reestr povestok). Rajoitus on voimassa siihen saakka, kunnes henkilö täyttää velvollisuutensa saapua sotilaskomissariaattiin kutsun mukaisesti.[[12]](#footnote-12) Sähköinen kutsuntarekisteri on osa yhtenäistä sähköistä sotilasrekisteriä.[[13]](#footnote-13) Käyttäjän henkilökohtaiselle tilille kutsuntarekisterissä pääsee Gosuslugi-palvelun vahvistetun tilin avulla.[[14]](#footnote-14) Venäjän asevoimien pääesikunnasta ilmoitettiin syksyllä 2025, että syksyn 2025 varusmieskutsunnoissa käytetään sähköisiä kutsukirjeitä paperisten kutsukirjeiden rinnalla.[[15]](#footnote-15) Syksyn varusmieskutsuntojen aattona ilmoitettiin, että neljällä alueella, mukaan lukien Moskovassa, tullaan käyttämään ainoastaan sähköisiä kutsukirjeitä.[[16]](#footnote-16)

Važnyje istorii (ven. Важные истории) -uutissivuston lokakuussa 2025 julkaistun syksyn varusmieskutsuntoja käsittelevän artikkelin mukaan varusmiespalvelukseen kutsuttavalle henkilölle astuu voimaan maastapoistumiskielto heti, kun kutsukirje on lähetetty kutsuntarekisteriin. Henkilön tulisi saada heti ilmoitus kutsukirjeestä, jolloin sitä pidetään toimitettuna. Jos henkilöllä ei ole profiilia Gosuslugi-tilillä, kutsukirjettä pidetään toimitettuna seitsemän päivän kuluttua. Artikkelin mukaan pääsy ulkomaille kielletään joka tapauksessa heti.[[17]](#footnote-17) Myös BBC ja Pervaja linija (ven. Первая линия -sivustojen mukaan matkustuskielto astuu voimaan heti, kun kutsukirje ilmestyy kutsuntarekisteriin.[[18]](#footnote-18) Škola prizyvnika (ven. Школа призывника) -sivuston mukaan ilmoitus kiellosta lähteä Venäjältä lähetetään Gosuslugi-palveluun ja jos henkilö ei käytä palvelua, hän saa tietää kiellosta vasta rajalla.[[19]](#footnote-19) Matkustusrajoitus ja muut mahdolliset rajoitukset poistetaan, kun henkilö saapuu sotilaskomissariaattiin tai esittää pätevän syyn poissaololleen.[[20]](#footnote-20) Pervaja linija -sivuston mukaan ennen kuin kutsuntarekisteri toimii, poistumista Venäjältä on suunniteltu rajoitettavan siitä päivästä lähtien, kun kutsukirje lähetetään toimitettavaksi työ- tai opiskelupaikalle tai siitä päivästä, kun sotilaskomissariaatin työtekijä toimittaa sen henkilökohtaisesti varusmiehelle, joka kuittaa kutsun.[[21]](#footnote-21)

Käytetyissä lähteissä on eri tulkintoja siitä, koskeeko matkustuskielto vain varusmiespalvelukseen liittyvä kutsukirjeitä. Pervaja linija ja Škola prizyvnika -sivustojen mukaan matkustuskielto koskee ainoastaan varusmiespalveluskutsuntojen piirissä olevia kutsuntaikäisiä.[[22]](#footnote-22) Pervaja linija -sivuston mukaan mikä tahansa varusmiespalvelukseen kutsuttavan henkilön saama kutsukirje aiheuttaa matkustuskiellon.[[23]](#footnote-23) BBC:n julkaisemassa uutisartikkelissa haastateltu Dviženija soznatelyh otkaztšikov (ven. Движения сознательных отказчиков) -järjestön lakimies Artjom Klyga toteaa, että virallisesti maastapoistumiskieltoa tulisi soveltaa vain varusmiespalvelukseen kutsuttaviin henkilöihin, myös siinä tapauksessa, kun henkilöä pyydetään saapumaan tarkastamaan tiedot.[[24]](#footnote-24) Pervaja linija -sivuston mukaan poistumisrajoitus Venäjältä ei koske heitä, jotka saavat liikekannallepanokutsun tai heitä, jotka ovat reservissä ja saavat kutsun tietojen tarkistamiseen tai kertausharjoitukseen. Artikkelin mukaan osa juristeista on kuitenkin sitä mieltä, että poistumisrajoitus koskee myös näitä ryhmiä. Artikkelissa todetaan, että lakimuutosten soveltaminen käytännössä tulee osoittamaan, kuka on oikeassa.[[25]](#footnote-25) Škola prizyvnika -ihmisoikeusjärjestön perustaja Aleksei Tabalov kertoo Važnyje istorii -sivuston artikkelissa, että on tiedossa vasta yksi tapaus, jossa sähköisen kutsukirjeen saanutta varusmiestä ei päästetty ulkomaille. Hänen mukaansa ei vielä voi puhua siitä, että yhtenäisen sähköisen sotilasrekisterin, FSB:n ja rajavartiolaitoksen välinen tiedonvaihto toimisi sujuvasti. Tabalovin mukaan viranomaiset aikovat kuitenkin työskennellä aktiivisesti tämän parissa.[[26]](#footnote-26) Idite lesom (ven. Идите лесом) -ihmisoikeusjärjestön edustaja Ivan Tšuviljajev kertoo BBC-uutissivuston artikkelissa, että heidän tiedossaan on yksi tapaus, jossa henkilön pääsy maasta estettiin sen jälkeen, kun hän oli saanut sähköisen kutsukirjeen. Tšuviljajevin mukaan tällä hetkellä tärkein kysymys liittyy rajoitusten mittakaavaan, tapahtuuko rajoitusten käyttöönotto valikoivasti vai tullaanko esimerkiksi matkustuskieltoja näkemään paljon.[[27]](#footnote-27) Pogranitšnyi Kontrol (ven. Пограничный Контроль) -nimisellä Telegram-kanavalla julkaistiin syyskuussa 2025 postaus, jossa 28-vuotias mies kertoo, että häneltä estettiin lentokentällä Moskovassa lähtö ulkomaille. Miehen mukaan hän oli saanut 8.9. sähköisen kutsukirjeen lääkärintarkastukseen, ja kutsuntarekisterissä oli ollut myös ilmoitus maastapoistumiskiellosta.[[28]](#footnote-28)

Venäjän täytäntöönpanomenettelystä[[29]](#footnote-29) annetun federaatiolain[[30]](#footnote-30) (ulosottolaki) 67. §:n mukaan velalliselle voidaan tietyin ehdoin asettaa väliaikainen rajoitus maasta poistumiseen, jos elatusmaksun perintää, terveydelle aiheutetun vahingon korvaamista, elättäjän kuolemaan liittyvän vahingon korvaamista tai rikoksesta aiheutuneen omaisuusvahingon ja/tai henkisen vahingon korvaamista koskeva velkasumma ylittää 10 000 ruplaa (noin 100 euroa). Rajoitus voidaan lisäksi asettaa, jos vaatimukset ovat muita kuin omaisuuteen liittyviä tai jos muihin vaatimuksiin liittyvä velkasumma on 30 000 ruplaa (noin 300 euroa) tai enemmän tai jos se ylittää 10 000 ruplaa, mutta summaa ei ole maksettu määräpäivään mennessä. Maasta poistumisen rajoituksen voi asettaa oikeuden päätösten täytäntöönpanosta vastaava virkamies (ulosottomies, ven. судебный пристав-исполнитель, translit. sudebnyi pristav-ispolnitel)[[31]](#footnote-31) tai tietyissä tapauksissa tuomioistuin. Rajoitusten asettamisen ehtona on se, että velallinen on ilman pätevää syytä laiminlyönyt vapaaehtoisen suorituksen määräajan[[32]](#footnote-32) ja että henkilöä vastaan on aloitettu ulosotto.[[33]](#footnote-33) Esimerkiksi venäläisen Surgutin kaupungin kaupunginhallinnon sivuilla muistutetaan, että täyttämättömiin velvollisuuksiin luetaan myös esimerkiksi viivästyneet lainamaksut ja maksamattomat sakot.[[34]](#footnote-34) Ulosottolain 67. §:n 10. momentin mukaan ulosottomies lähettää velalliselle kopion päätöksestä, joka koskee velallisen väliaikaista rajoitusta poistua Venäjän federaatiosta tai rajoituksen poistamista, viimeistään seuraavana päivänä päätöksen antamisesta.[[35]](#footnote-35)

Maahantuloa ja maasta poistumista säätelevän federaatiolain 18. §:n mukaan ulkomaanpassi tulee jossain tapauksissa luovuttaa säilytettäväksi viiden päivän kuluttua siitä, kun henkilö on saanut ilmoituksen rajoituksesta Venäjän federaatiosta poistumiseen. Tämä koskee henkilöitä, joilla on ollut pääsy erityisen tärkeisiin tai huippusalaisiin tietoihin, henkilöitä, jotka on kutsuttu asepalvelukseen tai lähetetty vaihtoehtoiseen kansalaispalvelukseen, sekä FSB:n entisiä ja nykyisiä työntekijöitä.[[36]](#footnote-36) Passi luovutetaan säilytettäväksi rajoituksen ajaksi tai passin voimassaolon ajaksi toimivaltaiselle viranomaiselle.[[37]](#footnote-37) Lisäksi viranomaiset voivat takavarikoida joidenkin sellaisten henkilöiden passin, joille on asetettu rajoitus maasta poistumiseen. Näihin lukeutuvat muun muassa rikoksesta epäillyt tai syytetyt.[[38]](#footnote-38)

# Onko Venäjän kansalaisten tekemistä laittomista rajanylityksistä raportoitu koituneen viranomaisseuraamuksia Venäjällä?

Venäjän kansalaisiin kohdistuneita seuraamuksia laittomista rajanylityksistä on käsitelty edellisen kerran Maahanmuuttoviraston maatietopalvelun 30.9.2023 julkaisemassa kyselyvastauksessa.[[39]](#footnote-39) Tämä vastaus käsittelee edellisen kyselyvastauksen julkaisemisen jälkeisiä tapauksia. Vastaus käsittelee Venäjän rajalla tapahtuneista laittomista rajanylityksestä annettuja tuomioita ja viranomaisseuraamuksia, se ei kata kaikkea uutisointia laittomista rajanylityksistä ja niiden yrityksistä, jos uutisissa ei ole tietoa henkilöiden paluusta Venäjälle ja / tai mahdollisista viranomaisseuraamuksista Venäjällä.

Laittomasta rajanylityksestä Venäjän kansalaisille annetut tuomiot ja viranomaisseuraamukset

Julkisista lähteistä löytyy joitakin mainintoja Venäjän kansalaisista, jotka ovat saaneet seuraamuksia Venäjällä laittomasta rajanylityksestä. Bumaga (ven. Бумага) -uutissivuston huhtikuussa 2025 julkaisemassa artikkelissa kerrotaan 30-vuotiaasta mobilisoidusta miehestä, joka tuomittiin 7,5 vuoden vankeusrangaistukseen tiukan turvatason rangaistussiirtolassa laittomasta rajanylityksestä 322. §:n 1. momentin perusteella ja rikoslain 338. §:n 3. momentin perusteella sotilaskarkuruudesta. Mies oli lähetetty lokakuussa 2022 liikekannallepanon julistamisen jälkeen Ukrainaan, jossa hän oli loukkaantunut helmikuussa 2023, ja kuntoutuksen jälkeen hän ei ollut enää halunnut palata rintamalle. Mies oli elänyt eri osoitteissa puoli vuotta, minkä jälkeen hän oli päättänyt paeta Venäjältä Suomeen lokakuussa 2023. Mies oli pyrkinyt ylittämään rajan metsän kautta. Hän oli päässyt piikkilanka-aidan läpi ja suuntasi kohti rajaa, jolloin Venäjän rajaviranomaiset pidättivät hänet. Hänellä ei ollut ulkomaanpassia mukanaan, vain kyltti, jossa hän ilmoitti tarvitsevansa turvapaikan. Artikkelissa mainitaan, että uutissivuston läpikäymissä sotilaskarkuruutta koskevissa rikosjutuissa Viipurin alueella kolmessa jutussa oli lisärikosnimikkeenä laiton rajaylitys. Tämä tarkoittaa, että syytetyt olivat pidätetty Venäjän ja Suomen rajalla.[[40]](#footnote-40) Vyborg (ven. Выборг) -nimisen uutissivuston tammikuussa 2025 julkaiseman artikkelin mukaan laitonta rajanylitystä vuonna 2024 Venäjältä Suomeen yrittänyt sopimussotilas tuomittiin rikoslain 30. §:n (rikoksen valmistelu ja yritys) ja 322. §:n perusteella 70 000 ruplan (noin 720 euroa) sakkoihin. Hänet tuomittiin myös rikoslain 338. §:n 3. momentin perusteella sotilaskarkuruudesta kuuden vuoden vankeuteen tiukan turvatason rangaistussiirtolaan. Venäjän rajavartiolaitoksen työntekijät ottivat miehen kiinni hänen yrittäessään jalan Suomeen hakemaan poliittista turvapaikkaa. Mies oli aiemmin yrittänyt irtisanoutua sotilaspalveluksesta hänen kaksivuotisen sopimuksensa päätyttyä, mutta tähän ei ollut suostuttu. Hänet oli päätetty siirtää toiseen joukko-osastoon, minkä jälkeen mies päätti paeta maasta.[[41]](#footnote-41)

Novaja gazeta Jevropa (ven. Новая газета Европа) -uutissivusto julkaisi tammikuussa 2024 artikkelin, joka käsitteli muun muassa sitä, mitkä maat ovat turvallisimpia niille, jotka eivät halua palvella Venäjän armeijassa. Artikkelissa haastatellaan venäläisiä sotilaspalvelusta kieltäytyviä avustavan Idite lesom -projektin perustajaa ja ihmisoikeusaktivistia Grigori Sverdliniä.[[42]](#footnote-42) Vuonna 2022 liikakannallepanon julistamiseen jälkeen perustettu projekti auttaa henkilöitä välttämään rintamalle joutumista ja avustaa myös laittomissa rajanylityksissä.[[43]](#footnote-43) Sverdlin kertoo Novaja gazetan artikkelissa, että he ovat auttaneet henkilöitä myös EU-maihin Kazakstanin ja Armenian kautta. Hänen mukaansa ainoastaan yksi henkilö, jota projekti auttoi karkaamaan sotapalveluksesta, on pidätetty Venäjällä: avustettava oli törmännyt sotilaspoliisiin matkalla rajalle, ja hänet oli viety joukko-osastoon, minkä jälkeen yhteys häneen katkesi. Sverdlin ei tiedä, onko kukaan projektin pakenemaan avustama henkilö palannut maahan. Hän sanoo, että jos joku on päättänyt palata, niin heille ei ole asiasta ilmoitettu.[[44]](#footnote-44)

Vot Tak (ven. Вот Так) -uutissivuston heinäkuussa 2025 julkaiseman uutisen mukaan kahta venäläistä SOTA-uutissivuston toimittajaa syytetään rikoslain 322. §:n 3 momentin perusteella laittomasta rajanylityksestä heidän vierailtuaan Venäjällä Kurskin alueella sijaitsevassa Sudžan kaupungissa kaupungin ollessa Ukrainan joukkojen hallinnassa. Toimittajat olivat saapuneet kaupunkiin Ukrainasta.[[45]](#footnote-45) Toimittajat on etsintäkuulutettu; he asuvat Liettuassa.[[46]](#footnote-46) SOTA-uutisivuston Telegram-kanavalla elokuussa 2025 julkaiseman uutisen mukaan toinen toimittajista on lisäksi pidätetty poissaolevana, ja hänestä on myös kansainvälinen ja valtioiden välinen etsintäkuulutus.[[47]](#footnote-47) Rabotši put (ven. Рабочий путь) -uutissivustolla julkaistiin heinäkuussa 2025 Smolenskin alueella sijaitsevan piirioikeuden tietoihin perusten uutinen, jonka mukaan nainen tuomittiin laittomasta rajanylityksestä 322. §:n 1. momentin perusteella 50 000 ruplan (noin 510 euroa) sakkoihin. Nainen oli rikoksen tekohetkellä Ukrainan kansalainen mutta tuomiohetkellä saanut Venäjän kansalaisuuden. Nainen oli tammikuussa 2024 lentänyt Minskistä Moskovaan, mutta hänen maahantulonsa oli evätty, koska Venäjällä oli tapahtumahetkellä voimassa Ukrainan kansalaisia koskeva väliaikainen kielto, joka esti heidän saapumisensa Venäjälle kolmansista maista. Nainen lähetettiin takaisin Valko-Venäjälle, mutta hän yritti kiertää rajoitukset ylittämällä laittomasti Venäjän valtion rajan Minskistä Moskovaan kulkevan M1 -tien kautta ohittaen näin rajanylityspaikat.[[48]](#footnote-48)

Julkisista lähteistä löytyy useita mainintoja tapauksista, joissa Venäjän kansalaiset ovat kertoneet ylittäneensä laittomasti Venäjän rajan lähtiessään maasta ja hakeneet turvapaikkaa ulkomailta.[[49]](#footnote-49) Lähteissä ei kerrota, onko rajanylitys tullut viranomaisten tietoon, onko se aiheuttanut viranomaisseuraamuksia tai ovatko henkilöt palanneet Venäjälle. Julkisista lähteistä löytyy myös uutisartikkeleita, joissa Venäjältä pitkään poissa olleille kansalaisille annetaan neuvoja palaamiseen ja ohjeita varautumiseen rajalla mahdollisesti tapahtuvia kuulusteluita ja muita viranomaistarkastuksia varten. Näissä lähteissä ei kuitenkaan mainita laitonta rajanylitystä tai siihen liittyviä mahdollisia viranomaisseuraamuksia.[[50]](#footnote-50)

Laittomasta rajanylityksestä ulkomaalaisille annetut tuomiot

Uutisointi laittomista rajanylityksiä ja niistä seuranneista tuomioista käsittelee suurelta osin ulkomaalaisia. Venäläisistä uutislähteistä löytyy lukuisia uutisia tapauksista, joissa ulkomaalaisia on tuomittu Venäjällä rikoslain 322. §:n perusteella pois Venäjältä suuntautuvasta laittomasta rajanylityksestä. Gazeta.ru (ven. Газета.ru) -uutissivustolla toukokuussa 2025 julkaistussa uutisessa kerrotaan tapauksesta, jossa Kazakstanin kansalainen tuomittiin Venäjällä sotilaskarkuruudesta, rikoksen valmistelusta ja laittomasta rajanylityksestä kuuden vuoden vankeuteen tiukan turvatason rangaistussiirtolassa sekä 100 000 ruplan (noin 1 040 euroa) sakkoihin. Mies oli solminut Venäjän puolustusministeriön kanssa sopimuksen sotilaspalvelusta ja pyrkinyt sitten lokakuussa 2024 ajamaan moottoripyörällä Venäjältä Kazakstaniin. Venäjän rajaviranomaiset pidättivät miehen.[[51]](#footnote-51) Internet-portaali VLuki.ru uutisoi elokuussa 2025 Pihkovan alueella sijaitsevan Sebežin piirioikeuden tuominneen rikoslain perusteella kolme ulkomaan kansalaista vuoden ja neljän kuukauden vankeuteen työsiirtolaan rikoslain 322. §:n 3. momentin ja 30. §:n 3. momentin nojalla pyrkimyksestä ylittää Venäjän ja Valko-Venäjän raja rajatarkastuspisteiden ulkopuolelta. Heillä ei myöskään ollut rajanylitykseen tarvittavia asiakirjoja.[[52]](#footnote-52) The Barents Observer -uutisivusto julkaisi lokakuussa 2024 artikkelin tapauksesta, jossa kaksi kolmannen maan kansalaista pyrkivät Venäjältä laittomasti Norjaan. He olivat saapuneet toukokuussa 2024 laittomasti Venäjän ja Norjan välisellä rajalla sijaitsevalle suljetulle turvallisuusalueelle, ja Venäjän rajaviranomaiset pidättivät heidät. Henkilöillä ei ollut tarvittavia matkustusasiakirjoja. Henkilöt tuomittiin Venäjän rikoslain 322. §:n perusteella puolentoista vuoden vankeusrangaistukseen.[[53]](#footnote-53) Pskovskoje agentstvo informatsii (ven. Псковское агентство информации) -niminen uutissivusto uutisoi maaliskuussa 2024 Pihkovan alueen rajaviranomaisten pidättäneen ulkomaan kansalaisen, joka pyrki laittomasti jalan Venäjältä Viroon ilman poistumiseen oikeuttavia matkustusasiakirjoja. Häntä vastaan nostettiin syyte rikoslain 322. §:n 1. momentin ja 30. §:n 3. momentin nojalla.[[54]](#footnote-54)

Julkisista lähteistä löytyy myös paljon tapauksia, joissa ulkomaalaisia on tuomittu rikoslain 322. §:n perusteella heidän pyrittyään laittomasti Venäjälle. Osalla heistä on ollut voimassa oleva maahantulokielto. Argumenty i Fakty (ven. Аргументы и Факты) -uutissivusto julkaisi elokuussa 2025 uutisen, jonka mukaan kirgistanilainen nainen saapui laittomasti lentäen maahan tietäen, että hänellä oli maahantulokielto Venäjälle. Nainen oli vaihtanut kahdesti henkilötietojaan Kirgistanissa ja saanut uuden passin. Nainen sai 40 000 ruplan (noin 410 euroa) sakot ja tuomion rikoslain 322. §:n 2. momentin perusteella. Uutisen mukaan nainen karkotetaan maasta tuomion tultua voimaan, ja hän saa maahantulokiellon.[[55]](#footnote-55) Lokakuussa 2024 julkaistun uutisen mukaan kirgistanilainen henkilö, jolla oli vuoteen 2047 saakka ulottuva maahantulokielto Venäjälle, sai kahden vuoden työsiirtolassa suoritettavan vankeusrangaistuksen laittomasta rajanylityksestä rikoslain 322. §:n 2. momentin perusteella. Henkilö oli pyrkinyt vuonna 2017 Venäjälle, jolloin hänelle oli ilmoitettu maahantulokiellosta ja lähetetty takaisin. Vuonna 2019 mies oli hankkinut uuden passin, jolla hän oli tullut Venäjälle ja oleskellut maassa pitkään.[[56]](#footnote-56) Helmikuussa 2025 uutisoitiin Saratovin ja Samaran FSB:n rajavartiolaitoksen tietoihin perusten, että neljä Keski-Aasiaan kuuluvan valtion kansalaista oli tuomittu 1 vuoden ja 2 kuukauden työsiirtolassa suoritettaviin vankeusrangaistuksiin rikoslain 322. §:n 3. momentin perusteella heidän pyrittyään laittomasti Venäjälle rekan kyydissä melonien seassa vuoden 2024 heinäkuussa. Rekan kuljettajaa kohtaan nostettiin syyte laittoman maahantulon järjestämisestä rikoslain 322.1. §:n 1. momentin perusteella.[[57]](#footnote-57) Ylen kesäkuussa 2024 julkaisemassa uutisessa kerrotaan kahdesta erillisestä tapauksesta, jossa mies oli ylittänyt Suomen itärajan Venäjälle. Toisessa tapauksessa suomalainen mies oli mennyt maastorajan yli Venäjälle ja tullut heti takaisin. Toisessa tapauksessa Suomen rajavartiolaitoksen edustaja kertoo, että mies oli mennyt Venäjälle eikä ole tullut takaisin. Uutisen mukaan hänen tapaustaan käsitellään Venäjällä ja Suomen rajanviranomaiset pyrkivät samaan tietoa mahdollisesta oikeuskäsittelystä. Rajaviranomaisen mukaan on kuitenkin mahdollista, että Venäjän viranomaiset eivät anna lisätietoja asiasta.[[58]](#footnote-58) Uutisessa ei mainita erikseen miehen kansalaisuutta.

Venäjä aloitti vuoden 2024 lokakuussa useita rikosasioita rikoslain 322. §:n 3. momentin perusteella laittomasta rajanylityksestä sellaisia länsimaisia toimittajia kohtaan, jotka raportoivat Kurskin alueella sijaitsevassa Sudžan kaupungissa sen ollessa Ukrainan joukkojen hallinnassa.[[59]](#footnote-59) Näiden joukossa oli esimerkiksi kaksi italialaista ja amerikkalainen toimittaja, joista Venäjä antoi pidätysmääräyksen ”in absentia”.[[60]](#footnote-60) Venäläisen Meduza (ven. Медуза) -uutissivuston syyskuussa 2025 julkaiseman uutisen mukaan Venäjä pidätti ranskalaisen ultramatkojen pyöräilijän laittomasta rajanylityksestä miehen pyrittyä ylittämään Venäjän rajan laittomasti Kiinasta metsäalueen kautta lähellä Suifenhen rajanylitysasemaa. Miestä ei ollut päästetty maahan virallisen rajanylityspaikan kautta, sillä hänen sähköinen viisuminsa oli voimassa vain lentokenttien rajanylitysasemilla. Mies yritti rikkoa maailmanennätystä nopeimmasta pyörämatkasta Euraasian halki. Uutisessa siteeratun alueelliselle uutissivustolle puhuneen lähteen mukaan mies tullaan todennäköisesti tuomitsemaan vankeuteen. Lähde arvelee myös, että miestä tullaan käyttämään poliittisten vankien vaihdossa.[[61]](#footnote-61)

## Lähteet

Администрация Сургута [Administratsija Surguta] 30.3.2025. *Временное ограничения выезда за пределы РФ.* <https://admsurgut.ru/gorodskaya-vlast/gosudarstvennye-organy/upravlenie-mvd-rossii-po-g-surgutu/pravovoe-informirovanie/vremennoe-ogranicheniya-vyezda-za-predely-rf/> (käyty 24.9.2025).

The Barents Observer 14.10.2024. *1,5 year behind bars for attempted illegal border crossing to Norway.* <https://www.thebarentsobserver.com/news/15-year-behind-bars-for-attempted-illegal-border-crossing-to-norway/326563> (käyty 9.9.2025).

BBC

19.9.2025. *В России начали рассылать электронные повестки и вводить первые ограничения. Главные вопросы о работе нового реестра.* <https://www.bbc.com/russian/articles/c7v1l7y91d4o> (käyty 1.10.2025).

29.4.2025. *«Это не госизмена. Это борьба со злом». Как двое россиян переехали в Украину, оказались в оккупации и стали помогать ВСУ.* <https://www.bbc.com/russian/articles/cx2ye1p15pyo> (käyty 15.9.2025).

Deutsche Welle

22.4.2025. *Дадут статус? Уклонист из РФ выбрал Казахстан вместо Франции.* <https://www.dw.com/ru/dadut-status-uklonist-iz-rf-vybral-ne-franciu-a-kazahstan/a-72307069> (käyty 18.9.2025).

9.3.2024. *Вернуться в РФ и не сесть в тюрьму. Как проверяют на границе*. <https://www.dw.com/ru/vernutsa-v-rossiu-i-ne-sest-v-turmu-kogo-i-kak-proveraut-na-granice/a-68467885> (käyty 30.9.2025).

Maahanmuuttovirasto / Maatietopalvelu

29.9.2025. *Venäjä / Varusmiehet ja liikekannallepano, tilanne maaliskuun 2025 jälkeen* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/6c5edbaa-1a05-4196-a209-45d1ffccb3b8> (käyty 2.10.2025)

30.9.2023. *Venäjä / Laiton maasta poistuminen ja paluu Venäjälle* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/c5394810-f4c9-4a42-9999-8690bb0fb1f4> (käyty 9.9.2025).

15.9.2023. *Venäjä / Liikekannallepanon välttely / Tilannepäivitys 15.9.2023* [kyselyvastaus]. Saatavilla Tellus-maatietokannassa: <https://maatieto.migri.fi/base/2724d19a-5460-485d-bff8-6cd8f75f86d5/countryDocument/5ac2db3f-850b-4b03-8354-02d7158ce6a4> (käyty 26.9.2025).

The Moscow Times 11.10.2024. *Russian Court Orders Arrest of CNN Journalist for Kursk Reporting.* <https://www.themoscowtimes.com/2024/10/11/russian-court-orders-arrest-of-cnn-journalist-for-kursk-reporting-a86665> (käyty 17.9.2025).

Postmees 25.7.2024. *Двое граждан России незаконно пересекли границу Эстонии в Сетомаа.* <https://rus.postimees.ee/8047242/dvoe-grazhdan-rossii-nezakonno-peresekli-granicu-estonii-v-setomaa> (käyty 17.9.2025).

SOTA

29.8.2025. *Российский суд заочно арестовал журналиста SOTA Петра Иванова.* [Telegram]. <https://t.me/sotaproject/102316> (käyty 30.9.2025).

SOTA 31.7.2025. *Журналисты «Соты» Петр Иванов и Руслан Терехов объявлены в розыск* [Telegram]. <https://t.me/sotaproject/101183?utm_source=insight> (käyty 30.9.2025).

Т—Ж [T—Ž] 28.7.2025. *Закон о сдаче загран­пас­портов: кого касается и могут ли ​изъять документ.* <https://t-j.ru/sdal-zagran/?utm_referrer=https%3A%2F%2Fwww.google.com%2F> (käyty 25.9.2025).

Venäjän federaatio

2.10.2007. Федеральный закон "Об исполнительном производстве" от 02.10.2007 N 229-ФЗ (последняя редакция). Статья 67. Временные ограничения на выезд должника из Российской Федерации. <https://www.consultant.ru/document/cons_doc_LAW_71450/d55c99ef04178dea050040276efd26d516424136/> (käyty 23.9.2025).

15.8.1996a. *Федеральный закон от 15.08.1996 N 114-ФЗ (ред. от 23.07.2025) "О порядке выезда из Российской Федерации и въезда в Российскую Федерацию". Статья 15.* <https://www.consultant.ru/document/cons_doc_LAW_11376/5a4fdcdf4ce525c4221a12682fc98e6e3fc9e17a/> (käyty 12.9.2025).

15.8.1996b. *Федеральный закон от 15.08.1996 N 114-ФЗ (ред. от 23.07.2025) "О порядке выезда из Российской Федерации и въезда в Российскую Федерацию".Статья 15.1.* <https://www.consultant.ru/document/cons_doc_LAW_11376/ed36b577e915d7db8a7fed1ed202a33a267a075c/> (käyty 24.9.2025).

15.8.1996c. *Федеральный закон от 15.08.1996 N 114-ФЗ (ред. от 23.07.2025) "О порядке выезда из Российской Федерации и въезда в Российскую Федерацию". Статья 16.* <https://www.consultant.ru/document/cons_doc_LAW_11376/63aa0fd4861e2834e32e55cbd1ce63bfd642e14d/> (käyty 24.9.2025).

15.8.1996d. *Федеральный закон от 15.08.1996 N 114-ФЗ (ред. от 23.07.2025) "О порядке выезда из Российской Федерации и въезда в Российскую Федерацию". Статья 18.* <https://www.consultant.ru/document/cons_doc_LAW_11376/7f853419138a6d1f7874b5b355a56b3bc0c92884/> (käyty 24.9.2025).

13.6.1996a. *"Уголовный кодекс Российской Федерации" от 13.06.1996 N 63-ФЗ (ред. от 31.07.2025) (с изм. и доп., вступ. в силу с 01.09.2025). УК РФ Статья 322. Незаконное пересечение Государственной границы Российской Федерации.* <https://www.consultant.ru/document/cons_doc_LAW_10699/37e4796a6dde7b2d0186348e99888275973478bb/> (käyty 12.9.2025).

13.6.1996b. "*Уголовный кодекс Российской Федерации" от 13.06.1996 N 63-ФЗ (ред. от 31.07.2025) (с изм. и доп., вступ. в силу с 01.09.2025). УК РФ Статья 283.2. Нарушение требований по защите государственной тайны.* <https://www.consultant.ru/document/cons_doc_LAW_421797/3d0cac60971a511280cbba229d9b6329c07731f7/#dst100059> (käyty 12.9.2025).

13.6.1996c. *"Уголовный кодекс Российской Федерации" от 13.06.1996 N 63-ФЗ (ред. от 31.07.2025) (с изм. и доп., вступ. в силу с 01.09.2025). УК РФ Статья 104.1. Конфискация имущества.* <https://www.consultant.ru/document/cons_doc_LAW_10699/f22429461fc4befb140b98a33cf3521eea282f7d/> (käyty 23.9.2025).

21.7.1993. *Закон РФ от 21.07.1993 N 5485-1 (ред. от 08.08.2024) "О государственной тайне". Статья 24. Ограничения прав должностного лица или гражданина, допущенных или ранее допускавшихся к государственной тайне.* <https://www.consultant.ru/document/cons_doc_LAW_2481/5ce6f5340d70927cf5bbf192db2e7a9aa5b8643a/> (käyty 25.9.2025).

Venäjän korkein oikeus 9.7.2020. *Постановление Пленума Верховного Суда РФ от 09.07.2020 N 18 "О судебной практике по делам о незаконном пересечении Государственной границы Российской Федерации и преступлениях, связанных с незаконной миграцией".* <https://www.consultant.ru/document/cons_doc_LAW_357060/#dst100007> (käyty 30.9.2025).

Yle

8.9.2025. *Wagner-sotilas rämpi Venäjältä metsä­rajan yli Suomeen – näin hän kertoi hurjasta ”pako­matkastaan” viranomaisille.* <https://yle.fi/a/74-20181661> (käyty 26.9.2025).

4.6.2024. *Kaksi miestä meni itärajan yli Venäjälle – toisen kohtalo voi jäädä ikuiseksi arvoitukseksi*. <https://yle.fi/a/74-20092168> (käyty 19.9.2025).

24.kg 2.10.2024. *Кыргызстанца осудили за связь с террористами и незаконное пересечение границы РФ.* <https://24.kg/proisshestvija/306801_kyirgyizstantsa_osudili_zasvyaz_sterroristami_inezakonnoe_peresechenie_granitsyirf/> (käyty 17.9.2025).

\*\*\*

Аргументы и Факты [Argumenty i Fakty] 22.8.2025. *На Камчатке вынесен приговор иностранке за незаконное пересечение границы.* <https://kamchatka.aif.ru/society/na-kamchatke-vynesen-prigovor-inostranke-za-nezakonnoe-peresechenie-granicy> (käyty 17.9.2025).

Бумага [Bumaga]

22.4.2025. *«Судья спрашивает: „Поедешь обратно?“» В Петербурге и Ленобласти против военных-отказников возбудили как минимум 600 дел. Кто они? И как их судят?* <https://paperpaper.io/sudya-sprashivaet-poedesh-obratno/> (käyty 29.9.2025).

29.9.2023. *Как петербуржцы дезертировали и выбирались из России с помощью службы «Идите лесом». Исследование «Бумаги».* <https://paperpaper.io/kak-peterburzhcy-dezertirovali-i-vybi/> (käyty 30.9.2025).

Важные истории [Važnyje istorii]

1.10.2025. *Призыв в армию впервые пройдет с электронными повестками. Как теперь не попасть на срочную службу?* <https://istories.media/stories/2025/10/01/priziv-v-armiyu-vpervie-proidet-s-elektronnimi-povestkami-kak-teper-ne-popast-na-srochnuyu-sluzhbu/> (käyty 1.10.2025).

30.9.2025. *В Москве и трех регионах призывать в армию будут только по электронным повесткам.* <https://storage.googleapis.com/istories/news/2025/09/30/v-moskve-i-trekh-regionakh-prizivat-v-armiyu-budut-tolko-po-elektronnim-povestkam/index.html> (käyty 1.10.2025).

Взгляд-инфо [Vzgljad-info] 26.2.2025. *Мигранты в дынях на границе. Четверо иностранцев приговорены к реальным срокам.* <https://www.vzsar.ru/news/2025/02/26/migranty-v-dynyah-na-granice-chetvero-inostrancev-prigovoreny-k-realnym-srokam.html> (käyty 29.9.2025).

ВЛуки.ру [VLuki.ru] 11.8.2025. *В Псковской области иностранцы осуждены за попытку незаконного пересечения границы.* <https://www.vluki.ru/news/2025/08/11/563685.html> (käyty 28.9.2025).

Вот Так [Vot Tak] 10.7.2025. *Двух российских журналистов обвинили в незаконном пересечении границы. Они въехали в курскую Суджу со стороны Украины.* <https://vot-tak.tv/87770033/zhurnalisty-granitsa-sudzha> (käyty 15.9.2025).

Выборг [Vyborg] 25.1.2025. *Дезертиры и взяточник ответили по всей строгости.* <https://gazetavyborg.ru/news/zakon-i-poryadok-/dezertiry-i-vzyatochnik--otvetili-po-vsey-strogost/> (käyty 18.9.2025).

Газета.ru [Gazeta.ru] 27.5.2025. *Казахстанец заключил контракт с МО РФ, купил мотоцикл и сбежал. Ему грозит срок в обеих странах.* <https://www.gazeta.ru/army/2025/05/27/21110330.shtml> (käyty 29.9.2025).

Гарант.ру [Garant.ru]14.6.2023. *Опубликован закон, изменяющий порядок выезда из России для граждан РФ.* <https://www.garant.ru/news/1629778/> (käyty 26.9.2025).

Главное управление региональной безопасности Московской области [Glavnoje upravlenije regionalnoi bezopasnosti Moskovskoi oblasti] 1.8.2024. *Когда и у кого могут изъять заграничный паспорт?* <https://gurb.mosreg.ru/sobytiya/novosti-ministerstva/kogda-i-u-kogo-mogut-izyat-zagranicnyi-pasport?utm_referrer=https%3A%2F%2Fwww.google.com%2F> [(käyty 25.9.2025).](https://gurb.mosreg.ru/sobytiya/novosti-ministerstva/kogda-i-u-kogo-mogut-izyat-zagranicnyi-%20%28k%C3%A4yty%2025.9.2026.%20pasport?utm_referrer=https%3A%2F%2Fwww.google.com%2F)

Госуслуги [Gosuslugi] [päiväämätön]. *Когда нужно передавать загранпаспорт на хранение.* <https://www.gosuslugi.ru/help/faq/foreign_passport/103274> (käyty 25.9.2025).

Интерфакс [Interfaks]

11.10.2024. *Журналист из США заочно арестован в России за незаконное пересечение границы.* <https://www.interfax.ru/russia/986379>(käyty 17.9.2025).

7.10.2024a. *ФСБ возбудила дела о незаконном пересечении границы уже против 14 иностранных журналистов.* <https://www.interfax.ru/russia/985542> (käyty 17.9.2025).

7.10.2024b. *Журналистов из Италии заочно арестовали за незаконное пересечение границы в Курской области.* <https://www.interfax.ru/russia/985660> (käyty 17.9.2025).

Медуза [Meduza]

16.9.2025. *French cyclist Sofiane Sehili likely to be imprisoned for illegal border crossing while attempting ultra-distance record.* <https://meduza.io/en/feature/2025/09/16/french-cyclist-sofiane-sehili-likely-to-be-imprisoned-for-illegal-border-crossing-while-attempting-ultra-distance-record> (käyty 17.9.2025).

20.9.2023. *Многим уехавшим то и дело нужно возвращаться в Россию. Вот исчерпывающая инструкция «Медузы», которая поможет оценить свои личные риски — и снизить их*. <https://meduza.io/feature/2023/09/20/mnogim-uehavshim-to-i-delo-nuzhno-vozvraschatsya-v-rossiyu-vot-ischerpyvayuschaya-instruktsiya-meduzy-kotoraya-pomozhet-otsenit-svoi-lichnye-riski-i-snizit-ih> (käyty 30.9.2025).

Новая газета Европа [Novaja gazeta Jevropa] 5.1.2024. *«Власть идет на всё, кроме новой мобилизации».* <https://novayagazeta.eu/articles/2024/01/05/vlast-idet-na-vsio-krome-novoi-mobilizatsii> (käyty 30.9.2025).

Первая линия [Pervaja linija] 8.9.2025. *Какие ограничения будут действовать для тех, кому вручили повестку?* <https://armyguide.org/341094a5608d42daa43f9a0e9f177ad2>(käyty 1.10.2025).

Пограничный Контроль [Pogranitšnyi Kontrol] 11.9.2025. *М28, не служил…*<https://t.me/pogranichnyi_control/3847> (käyty 2.10.2025).

Прокуратура Оренбургской области [Prokuratura Orenburgskoi oblasti] 28.4.2025. *Об уголовной ответственности за незаконное пересечение государственной границы Российской Федерации.* <https://epp.genproc.gov.ru/web/proc_56/activity/legal-education/explain?item=104789441> (käyty 12.9.2025).

Псковское агентство информации [Pskovskoje agentstvo informatsii] 26.3.2025. *Иностранец нелегально попытался пересечь границу Псковской области с Эстонией.* <https://informpskov.ru/news/448285.html> (käyty 29.9.2025).

Рабочий путь [Rabotši put] 16.6.2025. *В Смоленской области осуждена гражданка Украины за незаконное пересечение границы России.* <https://www.rabochy-put.ru/news/200613-v-smolenskoy-oblasti-osuzhdena-grazhdanka-ukrainy-za-nezakonnoe-peresechenie-granitsy-rossii.html> (käyty 17.9.2025).

РБК [RBK] 22.9.2025. *В Генштабе рассказали о бумажных повестках во время осеннего призыва.* <https://amp.rbc.ru/rbcnews/rbcfreenews/68d11e4f9a7947ec8a0d5fd5> (käyty 1.10.2025).

Федеральный Центр Банкротства Граждан [Federalnyi Tsentr Bankrotsva Graždan] 20.6.2025. *Судебный пристав — кто это? Полномочия, права и обязанности служителя правосудия.* [https://fcbg.ru/sudebnyj-pristav (käyty](https://fcbg.ru/sudebnyj-pristav%20%28k%C3%A4yty) 30.9.2025).

Школа призывника [Škola prizyvnika] 9.9.2025. *Электронный реестр повесток.* <https://prizyvanet.ru/reestr-elektronnyh-povestok/> (käyty 1.10.2025).

Электронный журнал "Азбука права" [Elektronnyi žurnal ”Azbuka prava”] 1.8.2025. *Почему может быть ограничен выезд за границу?* <https://www.consultant.ru/edu/student/consultation/ogranichen_vyezd_za_granitsu/> (käyty 24.9.2025).

Юрист компании [Jurist kompanii] 27.6.2025. *Что такое исполнительное производство: памятка юристу.* <https://www.law.ru/article/25821-chto-takoe-ispolnitelnoe-proizvodstvo> (käyty 24.9.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto / Maatietopalvelu 30.9.2023. [↑](#footnote-ref-1)
2. Ven. принудительные работы, translit. prinuditelnyje raboty. [↑](#footnote-ref-2)
3. Rikoslain 283.2. §:n 1. momentti koskee Venäjän kansalaista, jolla on tai on aiemmin ollut pääsy valtiosalaisuuksiin ja jonka maasta poistumista on rajoitettu valtiosalaisuuksia koskevan lainsäädännön mukaisesti ja joka on tietoinen rajoituksesta. Lainkohdan mukaan tällaisen henkilön maasta poistumisesta määrätään sakko, jonka suuruus on 200 000–500 000 ruplaa (noin 2 030–5 080 euroa), tai tuomitun palkka tai muu tulo 1–2 vuoden ajalta, enintään 3 vuoden vankeusrangaistus ja mahdollisesti kielto toimia tietyissä viroissa tai harjoittaa tiettyä toimintaa enintään kolmen vuoden ajan. Rikoslain 283.2. §:n 2. momentissa säädetään valtiosalaisuuksia sisältävien tietovälineiden laittomasta siirtämisestä tai lähettämisestä pois maasta ja 3. momentti käsittää momenttien 1–2 teot, joissa on käytetty väkivaltaa tai sillä uhkailua tai joihin sisältyy virka-aseman hyödyntäminen. Rikoslain 283.2. §:n 4. momentissa säädetään momenttien 1–2 mukaisista teoista, jotka on tehty järjestäytyneen ryhmän toimesta. (Venäjän federaatio 13.6.1996b.) [↑](#footnote-ref-3)
4. Venäjän federaatio13.6.1996a. [↑](#footnote-ref-4)
5. Прокуратура Оренбургской области 28.4.2025; Venäjän korkein oikeus 9.7.2020. [↑](#footnote-ref-5)
6. Venäjän federaatio13.6.1996a; Прокуратура Оренбургской области 28.4.2025. [↑](#footnote-ref-6)
7. Venäjän federaatio 13.6.1996c. [↑](#footnote-ref-7)
8. Venäjän federaatio 15.8.1996a. [↑](#footnote-ref-8)
9. Jos asiaa koskeva päätös on tehty 1.2.2024 jälkeen, tällaisen rajoituksen voimassaoloaika ei voi pääsääntöisesti ylittää viittä vuotta siitä päivästä, jona henkilö on viimeksi tutustunut kyseisiin tietoihin (Электронный журнал "Азбука права" 1.8.2025). Lain 15. §:ssä säädetään mahdollisuudesta pidentää rajoituksen kestoa enintään 10 vuoteen, mukaan lukien aiempi rajoitus, siitä päivästä, jona henkilö on viimeksi tutustunut erityisen tärkeisiin tai huippusalaisiin tietoihin (Venäjän federaatio 15.8.1996a).

Poistumisrajoitusta käsitellään myös valtiosalaisuuksia koskevassa laissa. Kyseisen lain 24. §:n mukaan virkamiehen tai kansalaisen, jolla on tai on aiemmin ollut pääsy valtiosalaisuuksiin, oikeutta poistua Venäjän federaatiosta voidaan väliaikaisesti rajoittaa edellyttäen, että hänellä on tietämystä erityisen tärkeistä tai huippusalaisista tiedoista (Venäjän federaatio 21.7.1993). [↑](#footnote-ref-9)
10. Venäjän federaatio 15.8.1996a; Электронный журнал "Азбука права" 1.8.2025. [↑](#footnote-ref-10)
11. Venäjän federaatio 15.8.1996c; Электронный журнал "Азбука права" 1.8.2025 [↑](#footnote-ref-11)
12. Venäjän federaatio 15.8.1996b. Asevelvollisuutta ja asepalvelusta säätelevän federaatiolain 7.1. §:ään sisältyviä rajoituksia ja lakia sähköisistä kutsukirjeistä on käsitelty Maahanmuuttoviraston Maatietopalvelun 15.9.2023 julkaisemassa kyselyvastauksessa (Maahanmuuttovirasto / Maatietopalvelu 15.9.2023, s. 5–6). [↑](#footnote-ref-12)
13. Важные истории 1.10.2025. [↑](#footnote-ref-13)
14. Важные истории 1.10.2025; Школа призывника 9.9.2025. [↑](#footnote-ref-14)
15. РБК 22.9.2025. [↑](#footnote-ref-15)
16. Важные истории 30.9.2025. Kutsuntojen piiriin kuuluvien miesten rajanylityksen ajankohtaista tilannetta käsitellään myös Maahanmuuttoviraston maatietopalvelun 29.9.2025 julkaistussa kyselyvastauksessa (Maahanmuuttovirasto / Maatietopalvelu 29.9.2025, s. 13–14). [↑](#footnote-ref-16)
17. Важные истории 1.10.2025. [↑](#footnote-ref-17)
18. BBC 19.9.2025; Первая линия 8.9.2025. [↑](#footnote-ref-18)
19. Школа призывника 9.9.2025. [↑](#footnote-ref-19)
20. Школа призывника 9.9.2025; Первая линия 8.9.2025. [↑](#footnote-ref-20)
21. Первая линия 8.9.2025. [↑](#footnote-ref-21)
22. Школа призывника 9.9.2025; Первая линия 8.9.2025. [↑](#footnote-ref-22)
23. Первая линия 8.9.2025. [↑](#footnote-ref-23)
24. BBC 19.9.2025. [↑](#footnote-ref-24)
25. Первая линия 8.9.2025. Pervaja linija -sivuston artikkelin mukaan liikekannallepanoa koskeva laki kieltää sotilasrekisterissä olevia kansalaisia poistumasta asuinpaikastaan ilman sotilaskomissariaattien lupaa. Artikkelissa huomautetaan, että lakia ei ole vielä sovellettu käytännössä, vaikka liikekannallepanoasetus on edelleen voimassa. (Первая линия 8.9.2025). [↑](#footnote-ref-25)
26. Важные истории 1.10.2025. [↑](#footnote-ref-26)
27. BBC 19.9.2025. [↑](#footnote-ref-27)
28. Пограничный Контроль 11.9.2025. [↑](#footnote-ref-28)
29. Ven. испольнительное производство, translit. ispolnitelnoje proizvodstvo. Alueellisen ulosottoviraston määritelmän mukaan termi tarkoittaa tuomioistuinten, välimiesoikeuksien ja muiden valtion elinten päätösten pakkotäytäntöönpanoa omaisuuteen kohdistuvan perinnän osalta, sekä tiettyjen toimien suorittamista tai niistä pidättäytymistä kansalaisten ja muiden oikeushenkilöiden hyväksi (Юрист компании 27.6.2025). [↑](#footnote-ref-29)
30. Venäjän federaatio 2.10.2007. [↑](#footnote-ref-30)
31. Termillä viitataan Venäjän ulosottoviraston (Федеральная служба судебных приставов, lyh. ФССП, translit. Federalnaja služba sudebnyh pristavov, lyh. FSSP) virkamieheen, joka vastaa oikeuden päätösten täytäntöönpanosta, muun muassa velkojen perinnästä (Федеральный Центр Банкротства Граждан 20.6.2025). [↑](#footnote-ref-31)
32. Электронный журнал "Азбука права" 1.8.2025; Venäjän federaatio 2.10.2007; Администрация Сургута 30.3.2025. [↑](#footnote-ref-32)
33. Администрация Сургута 30.3.2025. [↑](#footnote-ref-33)
34. Администрация Сургута 30.3.2025. [↑](#footnote-ref-34)
35. Venäjän federaatio 2.10.2007. [↑](#footnote-ref-35)
36. Venäjän federaatio 15.8.1996d; Главное управление региональной безопасности Московской области 1.8.2024; Т—Ж 28.7.2025; Госуслуги [päiväämätön]; Гарант.ру 14.6.2023. [↑](#footnote-ref-36)
37. Электронный журнал "Азбука права" 1.8.2025; Venäjän federaatio 15.8.1996d. [↑](#footnote-ref-37)
38. Venäjän federaatio 15.8.1996d; Госуслуги [päiväämätön]; Т—Ж 28.7.2025. [↑](#footnote-ref-38)
39. Maahanmuuttovirasto / Maatietopalvelu 30.9.2023. [↑](#footnote-ref-39)
40. Бумага 22.4.2025. [↑](#footnote-ref-40)
41. Выборг 25.1.2025. [↑](#footnote-ref-41)
42. Новая газета Европа 5.1.2024. [↑](#footnote-ref-42)
43. Бумага 29.9.2023. [↑](#footnote-ref-43)
44. Новая газета Европа 5.1.2024. [↑](#footnote-ref-44)
45. Вот Так 10.7.2025. [↑](#footnote-ref-45)
46. SOTA 31.7.2025. [↑](#footnote-ref-46)
47. SOTA 29.8.2025. [↑](#footnote-ref-47)
48. Рабочий путь 16.6.2025. [↑](#footnote-ref-48)
49. Postmees 25.7.2024; Deutsche Welle 22.4.2025; Yle 8.9.2025; BBC 29.4.2025. [↑](#footnote-ref-49)
50. Медуза 20.9.2023; Deutsche Welle 9.3.2024. [↑](#footnote-ref-50)
51. Газета.ru 27.5.2025. [↑](#footnote-ref-51)
52. ВЛуки.ру 11.8.2025. [↑](#footnote-ref-52)
53. The Barents Observer 14.10.2024. [↑](#footnote-ref-53)
54. Псковское агентство информации 26.3.2025. [↑](#footnote-ref-54)
55. Аргументы и Факты 22.8.2025. [↑](#footnote-ref-55)
56. 24.kg 2.10.2024. [↑](#footnote-ref-56)
57. Взгляд-инфо 26.2.2025. [↑](#footnote-ref-57)
58. Yle 4.6.2024. [↑](#footnote-ref-58)
59. Интерфакс 7.10.2024a; The Moscow Times 11.10.2024; Интерфакс 11.10.2024. [↑](#footnote-ref-59)
60. The Moscow Times 11.10.2024; Интерфакс 11.10.2024; Интерфакс 7.10.2024b. [↑](#footnote-ref-60)
61. Медуза 16.9.2025. [↑](#footnote-ref-61)